Keywords

Summary



Keywords

1. Daňové ustanovenia – Harmonizácia právnych predpisov – Oslobodenie od daní, ktoré sa vzťahuje na trvalý dovoz osobného majetku jednotlivcov – Smernica 83/183

(Smernica Rady 83/183, článok 1 ods. 1)

2. Daňové ustanovenia – Harmonizácia právnych predpisov – Oslobodenie od daní, ktoré sa vzťahuje na trvalý dovoz osobného majetku jednotlivcov – Bydlisko v zmysle smernice 83/183

(Smernica Rady 83/183, článok 6 ods. 1)

3. Voľný pohyb osôb – Pracovníci – Rovnosť zaobchádzania

(Článok 39 ES; smernica Rady 83/183, článok 1 ods. 1)

Summary

1. Spotrebné dane vyberané členským štátom pri trvalom dovoze osobného motorového vozidla z iného členského štátu spadajú do pôsobnosti oslobodenia od dane stanoveného v článku 1 ods. 1 smernice 83/183, o oslobodení od daní, ktoré sa vzťahuje na trvalý dovoz osobného majetku jednotlivcov z členského štátu pokiaľ sa ukáže – čo prislúcha overiť vnútroštátnemu súdu –, že sa zvyčajne vzťahujú na trvalý dovoz osobného motorového vozidla z iného členského štátu jednotlivcom, ako to vyžaduje uvedený článok 1 ods. 1. Jednorazová dodatočná osobitná registračná daň z motorových vozidiel vyberaná pri takomto dovoze takisto spadá pod uvedený článok 1 ods. 1, pokiaľ sa ukáže – čo prislúcha overiť vnútroštátnemu súdu –, že sa viaže na dovoz vozidla ako taký. Ak naopak vnútroštátne ustanovenia upravujúce predmetnú daň viažu zdaniteľné plnenie tejto dane na inú okolnosť, než je dovoz, akou je prvé zaregistrovanie vozidla alebo použitie vozidla na vnútroštátnom území, uvedená daň do pôsobnosti uvedeného ustanovenia nespadá.

(pozri body 48, 49, 51 a výrok)

2. Článok 6 ods. 1 smernice 83/183 o oslobodení od daní, ktoré sa vzťahuje na trvalý dovoz osobného majetku jednotlivcov z členského štátu, sa má vykladať v tom zmysle, že zamestnanci verejnej správy, ozbrojených síl, bezpečnostných zložiek alebo prístavných posádok jedného členského štátu, ktorí sa aspoň 185 dní v každom kalendárnom roku zdržujú v inom členskom štáte s členmi svojich rodín z dôvodu plnenia služobných úloh s určitou dobou trvania, majú počas trvania tohto plnenia služobných úloh svoje bydlisko podľa uvedeného článku v tomto inom členskom štáte.

Určujúce kritériá pojmu „bydlisko“ sa totiž týkajú tak osobných a pracovných väzieb určitej osoby s konkrétnym miestom, ako aj trvania takéhoto spojenia, a majú sa teda posudzovať kumulatívne. Bydliskom sa má rozumieť miesto, kde má dotknutá osoba trvalo sústredené svoje záujmy. V prípade, keď celkové posúdenie pracovných a osobných väzieb nepostačuje na určenie miesta, kde sú trvalo sústredené záujmy dotknutej osoby, treba pri tomto určení prihliadať hlavne na osobné väzby.

(pozri body 54, 55, 61, 62, 81 a výrok)

3. V prípade, že sa po overení vnútroštátnym súdom ukáže, že dane vyberané členským štátom pri trvalom dovoze osobného motorového vozidla z iného členského štátu, nespadajú do pôsobnosti oslobodenia od dane stanoveného v článku 1 ods. 1 smernice 83/183 o oslobodení od daní, ktoré sa vzťahuje na trvalý dovoz osobného majetku jednotlivcov z členského štátu, bude prislúchať tomuto vnútroštátnemu súdu, vzhľadom na požiadavky vyplývajúce z článku 39 ES, aby overil, či uplatnenie vnútroštátneho práva upravujúceho tieto dane môže zaručiť v súvislosti s týmito daňami, že sa osoba dovážajúca v rámci zmeny bydliska, po ukončení pracovnej činnosti v inom členskom štáte, vozidlo do členského štátu pôvodu nedostane do nepriaznivejšieho postavenia, ako je postavenie, v ktorom sa nachádzajú osoby trvalo žijúce v tomto členskom štáte, najmä pokiaľ ide o zohľadnenie skutočného opotrebenia vozidla podliehajúceho zdaneniu, a prípadne, či je taký rozdiel v zaobchádzaní odôvodnený objektívnymi dôvodmi, nezávislými od bydliska dotknutých osôb, ktoré sú primerané cieľu, ktorý legitímne sleduje vnútroštátne právo.

(pozri body 78, 81 a výrok)